ශ්‍රී ලංකා ප්‍රජාතාන්ත්‍රික සමාජවාදී ජනරජයේ
පාර්ලිමේන්තුව
2000 අංක 15 දරන උතුරු කළුතර පෞරාණික
කන්දේ විවේකාරාම විහාරස්ථ සංවර්ධන
අරමුදල (සංස්ථාගත කිරීමේ) පනත

[සහතිකය සටහන් කළේ 2000 මැයි මස 22 වන දින.]
ආණ්ඩුවේ නියමය පරිදි මුද්‍රණය කරන ලදී.

2000 මැයි මස 26 වැනි දින ශ්‍රී ලංකා ප්‍රජාතාන්ත්‍රික සමාජවාදී ජනරජයේ
ගැසට් පත්‍රයේ II වන කොටසේ අතිරේකයක් වශයෙන් පළ කරන ලදී
ශ්‍රී ලංකා රජයේ මුද්‍රණ දෙපාර්තමේන්තුවේ මුද්‍රණය කරන ලදී.

කොළඹ 1. රජයේ ප්‍රකාශන කාර්යාංශයෙන් මිළදී ලබාගත හැකිය.
2000 අංක 15 දරන උතුරු කළුතර පෞරාණික කන්දේ
විවේකාරාම විහාරස්ථ සංවර්ධන අරමුදල (සංස්ථාගත කිරීමේ) පනත

උතුරු කළුතර පෞරාණික කන්දේ විවේකාරාම විහාරස්ථ
සංවර්ධන අරමුදල සංස්ථාගත කිරීම සඳහා වූ පනතකි.
“උතුරු කළුතර පෞරාණික කන්දේ විවේකාරාම විහාරස්ථ
සංවර්ධන අරමුදල” යනුවෙන් හඳුන්වනු ලබන හා සඳහන් කරනු
ලබන සංගමයක් එකී සංගමයේ සාමාජිකයන් එකඟ වූ රිති
අනුව එකී සංගමයට සම්බන්ධ සියලු පරමාර්ථ සහ කාරණා
ඵලදායී ලෙස ක්‍රියාත්මක කිරිමේ සහ කරගෙන යාමේ කාර්යය
සඳහා මෙතෙක් කල් ශ්‍රී ලංකාවේ පිහිටුවා ගෙන තිබුණු හෙයින් ද ;
එකී සංගමය පිහිටුවනු ලැබුවේ යම් පරමාර්ථ හා කාරණා
සඳහා ද ඒ පරමාර්ථ හා කාරණා මෙතෙක් කල් එකී සංගමය
විසින් සාර්ථකව ක්‍රියාත්මක කර හා ඉටු කරගෙන ගොස් ඇති
හෙයින් සහ එම සංගමය සංස්ථාගත කරනු ලැබීමට ඉල්ලුම් කර
ඇති හෙයින් ද එකී ඉල්ලීම ඉටු කිරීම මහජන යහපත පිණිස
වන හෙයින් ද :

ශ්‍රී ලංකා ප්‍රජාතාන්ත්‍රික සමාජවාදී ජනරජයේ පාර්ලිමේන්තුව
විසින් මෙසේ පනවනු ලැබේ :-

1. මේ පනත 2000 අංක 15 දරන උතුරු කළුතර පෞරාණික
කන්දේ විවේකාරාම විහාරස්ථ සංවර්ධන අරමුදල (සංස්ථාගත
කිරීමේ) පනත යනුවෙන් හඳුන්වනු ලැබේ.

2. මේ පනත ක්‍රියාත්මක වීම ආරම්භ වන දින සිට සහ
ඉන්පසුව (මෙහි මින් මතු ‘සංගමය' යනුවෙන් සඳහන් කරනු
ලබන) උතුරු කළුතර පෞරාණික කන්දේ විවේකාරාම විහාරස්ථ
අරමුදලේ දැනට සාමාජිකයන්ව සිටිනතාක් තැනැත්තන් සහ
මෙයින් සංස්ථාපනය කරනු ලබන සංස්ථාවට මින්මතු සාමාජිකයන්
වශයෙන් බඳවා ගනු ලබන තැනැත්තන් (මෙහි මින් මතු ‘සංස්ථාව’
යනුවෙන් සඳහන් කරනු ලබන) ‘උතුරු කළුතර පෞරාණික
කන්දේ විවේකාරාම විහාරස්ථ සංවර්ධන අරමුදල” යන නාමය
හා අභිධානය යටතේ අවිච්ඡින්න පැවැත්මක් ඇති සංස්ථාවක්
විය යුතු අතර, සංස්ථාව විසින් හා එයට විරුද්ධව ද එකී
නාමයෙන් සියලු අධිකරණවල නඩු පවරනු ලැබිය හැකි ය.
තවද පොදු මුද්‍රාවක් තබාගැනීමේ සහ පාවිච්චි කිරිමේ ද ස්වකීය
අභිමතය පරිදි එය වෙනස් කිරීමේ ද පූර්ණ බලය හා අධිකාරය
ඒ සංස්ථාවට ඇත්තේ ය.

3. සංස්ථාවේ පොදු පරමාර්ථ පහත දැක්වෙන පරිදි විය
යුතු යයි මෙයින් ප්‍රකාශ කරනු ලැබේ :-

(අ) උතුරු කළුතර පෞරාණික කන්දේ විවේකාරාම මහා
විහාරස්ථානයේ විහාර ගෙය, ධර්ම ශාලාව, ලැගුම් ගෙය,
දාගැබ, බෝධි ප්‍රාකාරය සහ අනෙකුත් සියලුම
ගොඩනැගිලි නඩත්තු කිරීම සහ, අලුත් ගොඩනැගිලි,
ප්‍රාකාර සහ වෙනත් නිර්මාණ ඉදි කිරීම හා නඩත්තු
කිරීම ;

(ආ) විහාරස්ථානයට ප්‍රවේශ වීමට සුදුසු මාර්ගයක් ඉදිකොට
එය නඩත්තු කිරිම සහ විහාරස්ථාන භූමිය සංවර්ධනය
කිරීම ;

(ඇ) විහාරස්ථානයේ ඓතිහාසික තොරතුරු සහ එහි වැඩ
සිටි මාහිමිවරුන්ගේ ජිවන තොරතුරු, ලිපිලේඛන සහ
පාරිභෝගික භාණ්ඩ එකතු කොට සංරක්ෂණය කිරීම
සහ ඒ කාර්යය සඳහා කෞතුකාගාරයක් ඉදිකිරීම හා
පවත්වාගෙන යාම ;

(ඈ) විහාරස්ථ ශ්‍රී සීලවංශ දහම් පාසලේ අඩුලුහුඬු සම්පූර්ණ
කර ඵය දියුණු කිරීම ;

(ඉ) විහාරස්ථ සතර මහා දේවාලය දියුණු කොට පවත්වාගෙන
යාම සහ වාර්ෂික සතර මහා දේවාල පෙරහැර පැවැත්වීම;

(ඊ) “විහාරස්ථ පුණ්‍යවර්ධන උපාසක උපාසිකා සමිතිය ''
ප්‍රතිසංවිධානය කිරිම සහ කළමනාකරණය කිරීම ;

(උ) ශ්‍රී ලංකාවේ ගැමි ප්‍රජාව තුළ ආගමික, සංස්කෘතික,
අධ්‍යාපනික සහ ආර්ථික ප්‍රගමනයක් සහ සමාජ ප්‍රගතිය
ප්‍රවර්ධනය කිරීම ;

(ඌ) ප්‍රදේශයේ ජනතාව සඳහා සහන සහ ශුභසාධක කටයුතුවල
නිරත වීම ;

(එ) ශ්‍රී ලංකාවේ සහ ඉන් පිටත පිහිටි වෙනත් බෞද්ධ සංවිධාන
සමග මිත්‍ර සම්බන්ධතා පවත්වාගෙන යාම ; සහ
(ඒ) ඉහත සඳහන් පරමාර්ථ මුදුන් පමුණුවා ගැනීමෙහි ලා
හිතකර හෝ ආනුෂංගික වෙනත් සියලු ක්‍රියා සහ දේ
සිදු කිරීම.

4. (1) සංස්ථාවේ කටයුතු සංස්ථාවේ නිලධරයන්ගෙන් සහ
සංස්ථාවේ රීතිවලින් විධිවිධාන සලස්වා ඇති පරිදි සහ එකී රීති
වලට අනුකූලව තෝරා පත් කරගනු ලබන, පත් කරනු ලබන
හෝ නම් කරනු ලබන වෙනත් තැනැත්තන්ගෙන් 'සමන්විත වූ
(මෙහි මින් මතු ‘කමිටුව’ යනුවෙන් සඳහන් කරනු ලබන)
කළමනාකරණ කමිටුවක් විසින්, සංස්ථාවේ තත් කාලයේ
බලපවත්නා රීතිවලට යටත්ව, පරිපාලනය කරනු ලැබිය යුතු ය.

(2) සංස්ථාවේ ප්‍රථම කළමනාකරණ කමිටුව, මේ පනත
ක්‍රියාත්මක වීම ආරම්භ වන දිනයට ඉහතින් වූ දිනයේ දී ධුර
දැරූ සංගමයේ කළමනාකරන කමිටුව විය යුතු ය.

5. මේ පනතේ සහ වෙනත් යම් ලිඛිත නීතියක විධිවිධානවලට
යටත්ව, පහත දැක්වෙන බලතල සංස්ථාවට ඇත්තේ ය :-
(අ) යම් මිලට ගැනීමක්, ප්‍රදානයක්, ත්‍යාගයක්, තෙස්තමේන්තු
නීයාදනයක් ප්‍රකාර හෝ අන්‍යාකාරයකින් සංස්ථාව
සතුවන යම් වංචල හෝ නිශ්චල යම් දේපළක් අත්කර
ගැනීම සහ දැරීම;

(ආ) එවැනි යම් දේපළක් විකිණීම, උකස් කිරීම, බදුදීම,
හුවමාරු කිරීම හෝ අන්‍යාකාරයකින් බැහැර කිරීම ;
(ඇ) සංස්ථාවේ පරමාර්ථ ක්‍රියාත්මක කර ගෙන යාමේ කාර්යය
සඳහා අවශ්‍ය වන නිලධරයන් සහ සේවකයන් පත්
කිරීම, සේවයෙහි යෙදවීම, ඔවුන්ට පාරිශ්‍රමික ගෙවීම,
ඔවුන් විෂයෙහි විනය පාලනය ක්‍රියාත්මක කිරීම සහ
ඔවුන් සේවයෙන් පහ කිරීම ;

(ඈ) දේශීය හෝ විදේශීය ප්‍රභවයන්ගෙන් මුදලින් හෝ ද්‍රව්‍ය
වලින් ලැබෙන ප්‍රදාන, ත්‍යාග හෝ පරිත්‍යාග භාර ගැනීම;
(ඉ) බැංකු ගිණුම් විවෘත කිරීම, පවත්වාගෙන යාම හා වසා
දැමීම සහ ඇප ඇතිව හෝ ඇප නොමැතිව මුදල් ණයට
ගැනීම හෝ ලබා ගැනීම ;

(ඊ) සංස්ථාවේ මුදල්, කළමනාකරණ කමිටුව විසින් තීරණය
කරනු ලබන යම් සුරැකුම්පත්වල ආයෝජනය කිරීම ;

(උ) සංස්ථාවේ පරමාර්ථ ඉටු කර ගැනීම සඳහා ආනුෂංගික
හෝ හිතකර වෙනත් සියලු ක්‍රියා හා දේ කිරීම.

6. (1) සංස්ථාවේ අරමුදල පහත දැක්වෙන මුදල්වලින්
සමන්විත විය යුතු ය :-

(අ) මේ පනත ආරම්භ වන දිනයට පෙරාතුව ම වූ දිනයේ දී
සංගමයේ බැරට පැවතියා වූ ද එදින සිට සංගමයට
පවරනු ලැබිය යුතු වූ ද සියලු මුදල් ; සහ
(ආ) මේ පනත ක්‍රියාත්මක වීම ආරම්භ වූ දිනයෙන් පසුව
සංස්ථාවට ලැබෙන මුදල්.

(2) සංස්ථාවේ අරමුදලේ බැරට ඇති සියලුම මුදල් සංස්ථාවේ
කටයුතු කළමනාකරණය කිරීමෙහි ලා දරන ලද වියදම් පියවිම
සඳහා සහ එහි පරමාර්ථ සපුරාලිම සඳහා යොදවනු ලැබිය
යුතු ය.

7. (1) සංස්ථාව විසින් සංස්ථාවේ යම් මහා සභා රැස්වීමකට
පැමිණ ඡන්දය දෙන සාමාජිකයන්ගෙන් තුනෙන් දෙකකට නොඅඩු
පහත දැක්වෙන කාරණා සියල්ලම හෝ ඉන් බහුතරයකින් කිසිවක්
හෝ සඳහා, මේ පනතේ හෝ වෙනත් යම් ලිඛිත නීතියක
විධිවිධානවලට අනනුකූල නොවන රීති, කලින් කල සෑදීම
නීත්‍යනුකූල වන්නේ ය :-

(අ) කළමනාකරණ මණ්ඩලයේ සාමාජිකයන් තෝරා පත්
කර ගැනීම, පත් කිරීම හෝ නම් කිරීම සහ ඔවුන්ගේ
බලතල, කාර්ය සහ ඔවුන්ගේ ධුර කාලය ;

(ආ) සංස්ථාවේ විවිධ නිලධරයන්ගේ, නියෝජිතයන්ගේ සහ
සේවකයන්ගේ බලතල, චර්යාව, කාර්ය සහ කර්තව්‍ය ;

(ඇ) සංස්ථාවේ සහ කළමනාකරණ කමිටුවේ රැස්වීම් කැඳවීමේ
දී සහ පැවැත්වීමේ දී අනුගමනය කළ යුතු කාර්ය
පරිපාටිය, රැස්වීම් පවත්වන වේලාවල්, ස්ථාන සහ
රැස්වීම් පිළිබඳ දැන්වීම් සහ න්‍යායපත්‍ර සහ රැස්වීම්වල
ගණපූරණය සහ ඒ රැස්වීම්වල කටයුතු පවත්වාගෙන
යාම;

(ඈ) කළමනාකරණ කමිටුවේ සහ සංස්ථාවේ සාමාජිකත්වය
සඳහා සුදුසුකම් සහ නුසුදුසුකම් ;

(ඉ) සංස්ථාවේ දේපළ පරිපාලනය සහ කළමනාකරණය,
භාරකාරත්වය සහ එහි අරමුදල් ගිණුම් පවත්වාගෙන
යාම හා විගණනය ; සහ

(ඊ) සාමාන්‍යයෙන් සංස්ථාවේ කටයුතු කළමනාකරණය කිරීම
සහ එහි පරමාර්ථ සපුරාලීම.

(2) (1) වන උපවගන්තිය යටතේ සාදනු ලැබූ කවර වුවද
රීතියක් එවැනිම රැස්වීමක දී එවැනිම ආකාරයෙන් සංශෝධනය
කිරීම, වෙනස් කිරීම, ඊට යමක් එකතු කිරීම හෝ එය පරිච්ඡින්න
කිරීම කරනු ලැබිය හැකි ය.

(3) මේ පනත ක්‍රියාත්මක වීම ආරම්භ වන දිනට පෙරාතුව
ම වූ දිනයේ දී බලාත්මක වු සංගමයේ රීති, මේ පනතේ හෝ
වෙනත් යම් ලිඛිත නීතියක විධිවිධානවලට අනනුකූල නොවන
තාක් දුරට, මේ වගන්තිය යටතේ සෑදූ රිති ලෙස සලකනු ලැබිය
යුතු ය.

(4) සංස්ථාවේ සියලු සාමාජිකයෝ සංස්ථාවේ තත් කාලයේ
බලපවත්නා රීතිවලට යටත් විය යුත්තා හ.

8. (1) සංස්ථාවේ කළමනාකරණ කමිටුව විසින් සංස්ථාවේ
ආදායම සහ වියදම පිළිබඳ නිසි ගිණුම් තැබීමට සැලැස්විය
යුතු ය.

(2) සංස්ථාවේ කළමණාකරණ කමිටුව විසින් පත් කරනු
ලබන සුදුසුකම්ලත් විගණකවරයකු විසින් සංස්ථාවේ ගිණුම්
විගණනය කළ යුතු ය.

9. කවර ආකාරයකින් හෝ ලැබුණා වූ සංස්ථාවේ ආදායම
සහ දේපළ මෙහි දක්වා ඇති පරිදි හුදෙක් ම සංස්ථාවේ පරමාර්ථ
ප්‍රවර්ධනය කිරිම උදෙසා පමණක් යොදා ගනු ලැබිය යුතු අතර,
ඉන් කිසිම කොටසක්, ලාභාංශයක්, ප්‍රසාද දීමනාවක් හෝ අන්
කවර හෝ ලාභයක ආකාරයෙන් සංස්ථාවේ සාමාජිකයන්ට
ගෙවීම හෝ පැවරීම හෝ කරනු නොලැබිය යුතු ය.

10. මේ පනත ක්‍රියාත්මක වීම ආරම්භවන දිනයට පෙරාතුව
වූ දිනයේදී පැවති සංගමයේ සියලුම ණය සහ බැරකම් මෙයින්
සංස්ථාපනය කරනු ලැබූ සංස්ථාව විසින් ගෙවා නිදහස් කළ
යුතු අතර, ඒ දිනයේ දී සංගමයට අයවිය යුතු හෝ ගෙවිය යුතු
සියලු ණය, දායක මුදල් සහ සම්මාදම් මුදල් මේ පනතේ කාර්ය
සඳහා සංස්ථාවට ගෙවිය යුතු ය.

11 සංස්ථාවේ මුද්‍රාව ලේකම්වරයාගේ භාරයේ තිබිය යුතු
අතර, ලේකම්වරයා සහ සභාපතිවරයා ඉදිරිපිටදී හැර සංස්ථාවේ
මුද්‍රාව කිසිම සාධන පත්‍රයකට නොතැබිය යුතු ය. තවද ඔවුන්
පැමිණ සිටි බවට ලකුණක් වශයෙන් ඔවුන් විසින් එකී සාධන
පත්‍රයෙහි තම නම අත්සන් කළ යුතු අතර, ඒ අත්සන් කිරීම
සාක්ෂිකරුවකු වශයෙන් යම් තැනැත්තකුගේ අත්සන් කිරීමට
පරිබාහිරව විය යුතු ය.

12. මේ පනතේ සඳහන් තැනැත්තන්ගේ සහ ඔවුන් වෙතින්,
ඔවුන් මාර්ගයෙන් හෝ ඔවුන් යටතේ හිමිකම් කියන වෙනත්
තැනැත්තන්ගේ හැර, ශ්‍රී ලංකා ජනරජයේ හෝ යම් රාජ්‍ය
මණ්ඩලයක හෝ සංස්ථාවක හෝ වෙනයම් තැනැත්තකුගේ
අයිතිවාසිකම්වලට මේ පනතේ ඇතුළත් කිසිවකින් හානියක්
හෝ බලපෑමක් නොවන්නේ ය.

13. මේ පනතේ සිංහල හා දෙමළ භාෂා පාඨ අතර යම්
අනනුකූලතාවක් ඇති වුවහොත් එවිට, සිංහල භාෂා පාඨය
බල පැවැත්විය යුතු ය.